**ΑΝΑΚΟΙΝΩΣΗ ΓΙΑ ΤΟ ΔΗΜΟΨΗΦΙΣΜΑ**

**ΟΧΙ στην ανεργία, τη φτώχεια, τη διάλυση των δημόσιων αγαθών, το ξεπούλημα της κρατικής περιουσίας, τον ευτελισμό της λαϊκής κυριαρχίας**.

Σε αυτή την ιστορική στιγμή, έχοντας επίγνωση του ρόλου μας ως εργαζόμενοι και ως Δάσκαλοι, **οφείλουμε να πάρουμε θέση** στις κοινωνικές και πολιτικές διεργασίες, γιατί δεν θέλουμε να αφήσουμε τις τύχες μας στα eurogroups και τους οικονομικούς και κοινωνικούς δολοφόνους της εποχής μας. **Οφείλουμε να πάρουμε θέση** γιατί θέλουμε να μπορούμε να διδάσκουμε τους μαθητές μας για τα μεγάλα κοινωνικά διακυβεύματα και τους αγώνες του λαού μας, όχι μόνο ως ηρωικές στιγμές της ιστορίας και του παρελθόντος, αλλά και ως σημερινές αποφάσεις, ως σημερινές πράξεις περηφάνιας, ελευθερίας, δημοκρατίας, δικαιοσύνης, αντίστασης και αγώνα.

**Αυτόν τον αγώνα δίνει ο σύλλογός μας** με ιδιαίτερη ένταση στα χρόνια του μνημονίου. Στον δρόμο, στη διαδήλωση, στην απεργία, στο σχολείο. Αυτό τον αγώνα θα δώσουμε στις 5 Ιουλίου στις κάλπες του δημοψηφίσματος. Αυτό τον αγώνα θα συνεχίσουμε να δίνουμε παντού, μέχρι να σταματήσουμε οριστικά την πολιτική της Ε.Ε., του Δ.Ν.Τ. και της Ε.Κ.Τ.

**Έχουν περάσει 5 χρόνια από το πρώτο μνημόνιο.** Μέσα σε αυτά τα 5 χρόνια το δημόσιο χρέος εκτινάχτηκε στο 180% του ΑΕΠ, το ΑΕΠ της χώρας μειώθηκε 28%, η ανεργία έφτασε στο 27%, μεγάλο μέρος του παραγωγικού ιστού και δεκάδες χιλιάδες επιχειρήσεις έκλεισαν. Η παιδεία και (κυρίως) η υγεία χτυπήθηκαν βάναυσα. Οι εργασιακές σχέσεις θυμίζουν ζούγκλα. Τα λαϊκά δικαιώματα συρρικνώθηκαν. Η καταστολή έφτασε σε πρωτοφανή επίπεδα. Η δημόσια περιουσία μπήκε σε λίστες για να ξεπουληθεί. Η λαϊκή κυριαρχία πέρασε στα χέρια των eurogroup και της τρόικας.

**5 χρόνια μετά οι δανειστές δεν ζητάνε απλώς περισσότερα**. Δεν ζητάνε «μόνο» μεγάλες μειώσεις στις συντάξεις, περικοπές στους μισθούς (με πρόσχημα και εργαλείο την «αξιολόγηση»), μειώσεις των αγροτικών εισοδημάτων, διατήρηση και επέκταση της εργασιακής ζούγκλας, αύξηση της φορολογίας στα λαϊκά εισοδήματα μέσω των αυξήσεων του ΦΠΑ. Δεν ζητάνε «μόνο» να χτυπηθεί ο τουρισμός, μία από τις σημαντικότερες παραγωγικές δραστηριότητες που μας απέμειναν, μέσα από την αύξηση του ΦΠΑ. Δεν ζητάνε «μόνο» να μείνουν στο απυρόβλητο οι μεγάλες επιχειρήσεις.

**5 χρόνια μετά οι δανειστές τα ΘΕΛΟΥΝ ΟΛΑ**. Θέλουν την πλήρη γεωπολιτική και οικονομική επικυριαρχία, θέλουν να μας μετατρέψουν σε εργασιακά υποζύγια των συμφερόντων τους, αλλά κυρίως επιζητούν την πλήρη κοινωνική υποταγή. Επιζητούν να φιμωθεί κάθε φωνή αντίστασης, να πάψει κάθε κοινωνική διαμαρτυρία, να γίνει αποδεκτός ο δρόμος που μας προτείνουν ως η μόνη και μοιραία επιλογή.

**Τα μέτρα που προτείνονται είναι μέτρα μνημονιακά και αντιλαϊκά.** Σε αυτά τα μέτρα περιλαμβάνονται περικοπές σε μισθούς και συντάξεις μέσω της αύξησης των ασφαλιστικών εισφορών και των εισφορών για την υγεία και τις συντάξεις, αύξηση της έκτακτης εισφοράς, θέσπιση εισφοράς επί των επικουρικών συντάξεων, περιορισμός των πρόωρων συντάξεων και αναπροσαρμογή του ΦΠΑ σε όλα τα είδη λαϊκής κατανάλωσης και διατροφής.Μέτρα 1,8 δισ. ευρώ στο Ασφαλιστικό**.** Περιορισμός των πρόωρων συνταξιοδοτήσεων και αύξηση του ηλικιακού ορίου συνταξιοδότησης, διαρθρωτικές αλλαγές στα εργασιακά με πλήρη ασυδοσία των εργοδοτικών συμφερόντων, κάθετη αξιολόγηση σε όλο το δημόσιο. Αύξηση της φορολογίας στις μικροεπιχειρήσεις, χτύπημα του τουρισμού, της ναυτιλίας και της γεωργίας, παγίωση όλων των μνημονιακών μέτρων και απαγόρευση κάθε ενέργειας που θα προσκρούει στη δημοσιονομική πολιτική που θα καθορίζεται από τα κλειστά groups των τραπεζών, των τοκογλύφων, των ιμπεριαλιστικών οργανισμών και των θεσμικών ιερατείων τους.

**Ζητάνε πάνω απ’ όλα να συνεχίσουμε στον ίδιο δρόμο σαν να είναι ο σωστός.** Να βυθιστούμε ακόμη περισσότερο στο τέλμα. Να ζούμε με την αγωνία και την ύβρη της «αξιολόγησης» από την τρόικα.

Το ΟΧΙ ήταν πιο εύκολο πριν από πέντε χρόνια. Αν όμως σήμερα πούμε το ναι, αν ο φόβος νικήσει για άλλη μία φορά, θα πάρουμε μαζί μας και τις επόμενες γενιές. Αυτές δεν θα είναι απλώς φτωχές, θα είναι και υπόδουλες.

Το δημοψήφισμα της 5ης  Ιουλίου είναι ένας σημαντικός σταθμός στους αγώνες μας. **Σηκώνουμε το γάντι που μας πετούν οι δανειστές, στεκόμαστε απέναντι στους φόβους μας και αναμετριόμαστε μαζί τους.** Δεν θα καθορίσουν τις αποφάσεις μας αυτοί που ελέγχουν τα ΑΤΜ. Στο όνομα των παιδιών που έρχονται, θα επιλέξουμε το δρόμο της ρήξης και θα πούμε το ΟΧΙ που μας αναλογεί.

**Η στάση μας πρέπει να αποτελέσει μήνυμα σε όλους τους λαούς της Ευρώπης, να μη σκύψουν το κεφάλι στη νέα βαρβαρότητα και τη Νέα Τάξη. Η στάση μας πρέπει να καταδείξει στους λαούς της Ευρώπης τον αντιδραστικό χαρακτήρα της Ε.Ε. και των θεσμών της. Μια τέτοια στάση θα είναι συμβολή σε μια πραγματική αναγέννηση των ευρωπαϊκών λαών και ενός κοινού τους μέλλοντος.**

**Για μας, η μεγάλη και καθαρή νίκη του ΟΧΙ δεν θα οδηγήσει άμεσα και αυτόματα στην ευδαιμονία. Θα βοηθήσει όμως  να ανοίξουν οι δύσκολοι, αλλά ελπιδοφόροι δρόμοι της ανεξαρτησίας**:  η μη εξυπηρέτηση και  διαγραφή του χρέους, η επανένταξη των άνεργων συμπολιτών μας στην παραγωγική διαδικασία, η ριζική αναδιανομή του πλούτου και των βαρών για να κλείσει η πρωτόγνωρη ψαλίδα των ανισοτήτων στη χώρα μας.

**Για μας, η  μεγάλη και καθαρή νίκη του ΟΧΙ θα θέσει το θέμα του νομίσματος στις σωστές του διαστάσεις**. Το νόμισμα δεν είναι ο στόχος, είναι το μέσο για να ικανοποιήσει μια κοινωνία τις ανάγκες της. Όταν το νόμισμα δεν συμβάλλει στην ικανοποίηση των αναγκών αυτών, η κοινωνία το αλλάζει, παρά τους τριγμούς και τις δυσκολίες που μπορεί να προκαλέσει η αλλαγή αυτή.

**Για μας, η μεγάλη και καθαρή νίκη του ΟΧΙ δεν είναι λευκή επιταγή στην κυβέρνηση.** Θα σημάνει πάνω απ’ όλα τη συνέχιση του αγώνα μας από καλύτερες θέσεις. Από θέσεις που **δεν θα επιτρέπουν αντιλαϊκές υποχωρήσεις**.

**Γι’  αυτό  καλούμε όλους τους συναδέλφους μας και όλους τους εργαζόμενους να συνεχίσουμε όλοι μαζί τον αγώνα. Να πούμε το ΟΧΙ μας στους δρόμους και στην κάλπη.**

* **Καλούμε τη ΔΟΕ να συνεδριάσει μέσα στις επόμενες ώρες και να υλοποιήσει την απόφαση της 84ης Γενικής Συνέλευσης ενάντια στην απεχθή συμφωνία με τους δανειστές. Να καλέσει σε συντονισμό τις Ομοσπονδίες και τους Συλλόγους. Να ορίσει πρόγραμμα συλλαλητηρίων. Να εκδώσει αφίσα και ανακοίνωση**
* **Κοινοποιούμε την ανακοίνωση του συλλόγου μας όπου είναι δυνατό**
* **Συμμετέχουμε σε κινήσεις συντονισμού σωματείων- φορέων**